Waarskuwing | Slaai Sonder Blare
Op die pakkie vol grondboontjies is die waarkuwing: "Mag dalk neute bevat". Dieselfde waarskuwing verskyn egter ook op die Cornetto-roomys, op die pak kaaskrulle en die een waaroor ek die meeste bekommerd is: die herwinbare toiletpapier.
Daar is 'n waarskuwing in die hysbak: "Nie meer as 750 kg toegelaat nie". Skielik voel ek nie so sleg oor my gewig nie, want ek is nog nie naby aan daardie gevaarlike nommer op die skaal nie… tot my oë verder suid beweeg : "of maksimum van 10 mense." Dit beteken daar kan nie tien van my soort lywe in een hysbak nie. En dít gee my selfbeeld so klein knyp.
Teen die hek is die waarskuwing: "Pasop vir die hond. Oortreders sal gebyt word." Dit behoort as afskrikmiddel vir ongure karakters in die dag te wees. Nou moet jy net hoop die oortreders kan lees, anders gaan die hond dalk sy staal en tande moet wys.
Onder die buisie salf lees ek: "Slegs vir uitwendige gebruik." Ek wonder watter mens met gesonde verstand gaan salf inwendig wil gebruik. Indien iemand dalk voorstelle, oplossings of idees oor hierdie betrokke persone het, wil ek dit asseblief nie weet nie. Ek vermoed my emosionele krag is onvoldoende vir die antwoord.
In elke voubiljet van elke pakkie pille of botteltjie gif in die medisynekas, is daar waarskuwings in swart gedruk: "Moenie vir langer as tien dae gebruik nie" of "Moenie deur swanger vrouens geneem word nie.". Is daar werklik mense wat nog hierdie waarskuwings lees en hulle daaraan steur? Die newe-effekte kan maagaandoenings, hoofpyn, lomerigheid en hipertensie wees. Drink een pil. Gaan lê omdat jy hoofpyn het. Raak aan die slaap. Beskyt jouself. Hiper Tensie in die huis. Gevaarlike speletjie, né?
Swart op wit waarsku die pakkie sigarette: "Rook kan kanker veroorsaak." Slaan my om met 'n piesangskil. Op die pakkie kondome: "Nie 100% effektief nie" Sekere mense moet sommer net teen voortplanting in die geheel gewaarsku word. As ma waarsku ek daagliks: "Moenie op die bank spring nie. Moenie met die mes hardloop nie. Pasop vir die hoek van die kas. Hou op om mekaar te terg. As julle nie NOU rustig raak nie…"
Die waarskuwings op elke pakkie en boksie vertel my eintlik net een storie: mense het al baie simpel goed aangevang… soos om sjampoo te sluk en te dink tandepasta moet aan jou kornea gesmeer word. En nou word maatskappye genoodsaak om simpel waarskuwings, wat alle grense van logika uitdaag, op elke moontlike roompie, gereg en bottel te druk. Ek wonder hoe oorleef mense dag tot dag… veral die wat nie kan lees nie.
Dis eintlik jammer mense kan nie ook met waarskuwings kom nie.
"Pasop. Alkoholis. Verkuller. Vroueslaner. Nie troumateriaal nie."
"Versigtig. Flankeerder. Selfsugtig. Domastrant. Nie vir sekretariële doeleindes geskik nie."
"Let op. Leuenaar." "Stadig. Skurk." "Gevaar. Makelaar." "Urgh. Dom."
Maar dan sal ons ook nie verras kan word nie. Ons sal die boek altyd op sy baadjie takseer en nooit die bladsye lees nie. Ons sal die voël se vermoë om te vlieg, oordeel op sy vere en vlerkspan, maar nooit hoor hoe mooi hy kan sing nie. Ek sal nooit verwonder kan wees oor hoe die beskermengele my kinders oppas nie, ondanks my waarskuwings. Ek gaan die waarskuwings in my agterkop hou, maar met hoop na die mensdom kyk en wag. Wag vir die volgende verrassing. Want in elke waarskuwing is 'n wonderwerk wat wag om te gebeur.
2 thoughts on "Waarskuwing"
September 24, 2016 at 9:11 nm
Pitkos met 'n glimlag.
September 24, 2016 at 8:55 nm
Dit was nou heerlik om dit te lees. Waarskuwings sal nou meer betekenis by my hê. Die een vrou het n verassing gekry nadat sy haar motorhome van die pad af gery het en in die sloot langs die pad beland het. Sy het versuim om die belaglike waarskuwing in die gang af oppad agtertoe te lees: DIE CRUISE CONTROL IS NIE 'N AUTOPILOT NIE!!!!